b'\n_START_ARTICLE_\nKlas Lestander\n_START_PARAGRAPH_\nKlas Lestander (s. 18. huhtikuuta 1931 Arjeplog, Norrbotten, Ruotsi) on ruotsalainen entinen ampumahiiht\xc3\xa4j\xc3\xa4. H\xc3\xa4n voitti lajissaan olympiakultaa._NEWLINE_Klas Lestander ei mahtunut vuoden 1959 MM-kisoihin valittuun Ruotsin joukkueeseen. Vuoden 1960 Squaw Valleyn olympialaisissa h\xc3\xa4nest\xc3\xa4 tuli lajin ensimm\xc3\xa4inen olympiavoittaja. H\xc3\xa4nen hiihtoaikansa oli 30 kilpailijan joukossa vasta 15:nneksi nopein, mutta h\xc3\xa4n oli ainoa, jonka kaikki 20 laukausta osuivat tauluun. Seuraavan vuoden MM-kisoissa h\xc3\xa4n oli henkil\xc3\xb6kohtaisessa kilpailussa yhdeks\xc3\xa4s ja oli mukana pronssia voittaneessa Ruotsin joukkueessa. Sen talven j\xc3\xa4lkeen h\xc3\xa4n p\xc3\xa4\xc3\xa4tti uransa._NEWLINE_Lestander oli vuoteen 2006 saakka ainoa ruotsalainen ampumahiihdon olympiavoittaja; Torinossa 2006 Anna Carin Olofsson voitti yhteisl\xc3\xa4ht\xc3\xb6kilpailussa kultaa. Miesten ampumahiihdossa Ruotsi sai Lestanderin j\xc3\xa4lkeen olympiakultaa vuonna 2010, kun Bj\xc3\xb6rn Ferry voitti takaa-ajokilpailun.'